พนม นพพร

พนม นพพร (27 พฤษภาคม พ.ศ. 2489 – 13 กรกฎาคม พ.ศ. 2566) เป็นนักร้องเพลงลูกทุ่งชายเสียงดี ใบหน้าหล่อเหลาชาวเมืองน้ำเค็ม ที่สามารถร้องเพลงได้ดีทั้งแนวสนุกสนานและแนวหวานซึ้ง โด่งดังอย่างมากจากเพลง "ลาสาวแม่กลอง" นอกจากนั้นก็ยังมีเพลงฮิตติดหูผู้ฟังอีกมากมายหลายเพลง พนม ยังมีฝีมือในด้านการแสดงภาพยนตร์อีกด้วย โดยได้ฝากฝีมือไว้ในด้านการแสดงภาพยนตร์หลายเรื่อง และเมื่อประสบการณ์ด้านการแสดงมีมากขึ้น เขาก็ยังหันมาเอาดีทางด้านการสร้างภาพยนตร์เองและก็ประสบความสำเร็จ พนม ยังหันมาจับธุรกิจจัดรายการโทรทัศน์ และตั้งค่ายเพลงซึ่งก็ประสบความสำเร็จและนับเป็นนักร้องเพลงลูกทุ่งที่ประสบความสำเร็จในแวดวงธุรกิจมากที่สุดอีกคนหนึ่งของเมืองไทย

**ประวัติ**
พนม นพพร มีชื่อจริงว่า ชาตรี ชินวุฒิ (ต่อมาเปลี่ยนเป็น ชมมงคล) มีชื่อเล่นว่า โอ เกิดเมื่อวันที่ 27 พฤษภาคม พ.ศ. 2489 เกิดที่ ตำบลหนองตำลึง อำเภอพานทอง จังหวัดชลบุรี ในครอบครัวที่มีฐานะไม่ลำบากนัก โดยครอบครัวมีที่นาไว้ให้เช่า และมีร้านกาแฟ มีพี่น้อง 4 คน โดยเป็นคนที่ 3 พนม นพพร จบการศึกษาชั้นมัธยม 6 (ระบบเก่า) จากโรงเรียนพัฒนศิลป์ ที่จังหวัดชลบุรี และไม่ได้เรียนต่อเพราะว่าอยากเป็นนักร้องลูกทุ่ง แม้ว่าพ่อแม่อยากให้รับราชการมากกว่าก็ตาม

**เข้าสู่วงการเพลง**
พนม นพพร ชื่นชอบเพลงลูกทุ่งอย่างมาก โดยมีสาเหตุมาจากการชอบไปดูรำวงและฟังวิทยุ ซึ่งในสมัยนั้นก็นิยมเปิดเพลงลูกทุ่งอย่างมาก จากนั้นก็เริ่มหัดร้องโดยยึดแนวของนักร้องมากมายหลายคน อาทิ คำรณ สัมบุณณานนท์ , ชาย เมืองสิงห์, พร ภิรมย์, ไพรวัลย์ ลูกเพชร, ไวพจน์ เพชรสุพรรณ พนม นพพร เคยตระเวนประกวดตามเวทีประกวดมาบ้าง แต่ปรากฏว่าไม่เคยชนะเลย ในระหว่างนั้นก็เคยขึ้นไปร้องเชียร์รำวงอยู่บ้าง โดยได้ค่าร้องคืนละ 20 บาท เนื่องจากบ้านอยู่ใกล้กับคณะรำวงชื่อดังแห่งยุคนั้นอย่างเช่น วงดาวน้อย และดาวทอง 
ต่อมาวงดนตรีของเทียนชัย สมยาประเสริฐ มาเปิดการแสดงแถวตำบลบางพระ จังหวัดชลบุรี และมีการประกวดร้องเพลง ซึ่งพนม นพพร ก็ไปประกวด แต่ในงานนี้เป็นการประกวดแบบอัดเทป ไม่มีการประกาศผลทันที แต่จะประกาศผลทางสถานีวิทยุในภายหลัง ซึ่งก็ปรากฏว่า พนม นพพร เป็นผู้ที่ได้รับชัยชนะ ประจวบกับช่วงนั้นเขาจบการศึกษาแล้ว ก็จึงเก็บเสื้อผ้าเข้ากรุงเทพ ฯ โดยมาอยู่ที่บ้านของเทียนชัย สมยาประเสิรฐ  เพื่อฝึกร้องเพลงและร่วมวงดนตรี  ซึ่งที่นี่เขาได้บันทึกเสียงเพลงแรกชื่อเพลง “ลมร้อน “ ผลงานการประพันธ์ของ อรุณ รุ่งรัตน์ ขณะที่พนม นพพร ใช้ชื่อว่า พนาวัลย์ ลูกเมืองชล ซึ่งเพลงนี้ก็ทำให้เขาเป็นที่รู้จักพอสมควร แต่อยู่ได้ไม่นานวงเทียนชัยก็แตก เนื่องจากลูกวงแยกย้ายกันไปตั้งวงเอง 
เมื่อไม่มีที่ให้สังกัด พนม นพพร จึงต้องหาเลี้ยงชีพโดยการไปเป็นนักร้องสลับฉากให้กับคณะลิเก รวมทั้งวงดนตรีอื่นๆ ทั้งเพลิน พรมแดน , นิยม มารยาท และอื่นๆ ต่อมามีผู้ชวนไปสมัครอยู่กับวงจุฬารัตน์ของครูมงคล อมาตยกุล ปรากฏว่าครูไม่รับ โดยให้เหตุผลว่านักร้องเต็ม พนม นพพร จึงพยายามอีกด้วยการร้องเพลงให้ฟัง ครูก็ยังไม่รับ พนม นพพร จึงต้องเสนอตัวเป็นเด็กรถประจำวงและรับใช้นักร้องในวง แค่พอให้มีข้าวกินไปวันๆ ซึ่งครูก็ตอบตกลง
ระหว่างที่วงไปเดินสายแถวอีสาน เมื่อจะไปแสดงที่อำเภอชุมแพ นักร้องเริ่มป่วยกันมากขึ้น ทางวงเกรงว่าโปรแกรมการแสดงจะไม่พอ จึงนำเอาพนม นพพร ที่ต้องทำหน้าที่เก็บตั๋ว ไปร้องเพลงฆ่าเวลา โดยให้ร้องเปิดวงเป็นคนแรก ซึ่ง พนม นพพร ก็ได้ร้องเพลง อนิจจา ของโฆษิต นพคุณ ปรากฏว่าเป็นที่ถูกอกถูกใจของคนในวงและผู้ชมอย่างมาก แต่ชีวิตของเขาหลังจากนั้นก็ยังเหมือนเดิม เมื่อลงจากเวทีก็ยังต้องไปทำงานระดับล่างต่อไป แต่เขาก็ได้ร้องเพลงเปิดวงครั้งละ 1 เพลงมาตลอด
เมื่อกลับมากรุงเทพฯ วันหนึ่ง นักร้องดังๆในวงต้องไปอัดแผ่นเสียง ซึ่งพนม นพพร ก็ตามไปรับใช้ด้วย ปรากฏว่าวันนั้นราวตี 3 ก็อัดเสร็จแล้ว ซึ่งถือว่าเร็วมาก ครูมงคล อมาตยกุล เห็นว่าพอมีเวลาเหลือ จึงเรียกพนม นพพร มาลองซ้อมเพลง ตอนนั้น สรวง สันติ ได้แต่งเพลงให้พนม นพพร เพลงหนึ่ง เขาจึงนำเพลงนี้มาเสนอครูมงคล  ปรากฏว่าซ้อมไปซ้อมมาครูเกิดชอบ จึงเขียนโน้ตให้นักดนตรี และบันทึกเสียงกันในตอนนั้นเลย เพลงนี้มีชื่อว่า “ สุขีเถิดที่รัก “ ซึ่งก็ได้รับความนิยมอย่างมาก
จากนั้น เมื่อพนม นพพร มีอายุประมาณ 22 ปี  ก็มีโอกาสบันทึกเสียงอีก 2 เพลง เพลงแรกชื่อ “ อัดอั้นตันใจ “ ของลพ บุรีรัตน์ (ตอนนั้นใช้ชื่อ กนก เกตุกาญจน์ ) ส่วนอีกเพลง พนม นพพร บอกว่าเขาไม่ค่อยชอบ เพราะไม่ใช่แนวของเขา แต่ครูมงคลแนะนำว่า ยิ่งไม่ชอบยิ่งต้องใช้ความพยายาม  แต่เพลงนี้ก็เป็นเพลงที่สร้างชื่อให้พนม นพพร ขึ้นมาอยู่ในชั้นแนวหน้าของวงการลูกทุ่งไทย โดยเพลงนั้นก็คือเพลง “ ลาสาวแม่กลอง “ (แต่งโดย เลิศ วงศ์สาโรจน์ และขายสิทธ์ไปให้ เกษม สุวรรณเมนะ เป็นเจ้าของผู้เผยแพร่ เนื้อร้องและทำนอง เนื่องจากผู้แต่งไม่มีความรู้ในการบันทึกตัวโน๊ต)

**เข้าสู่วงการภาพยนตร์**
พนม นพพร อยู่กับวงจุฬารัตน์มานานหลายปี  จนความนิยมที่มีต่อวงค่อยๆลดลงไป ครูมงคล อมาตยกุล จึงยุบวง ชินกร ไกรลาศ ซึ่งตอนนั้นก็ได้เข้าสู่วงการภาพยนตร์ไปก่อนแล้ว ก็ชวน พนม นพพร ไปเป็นตัวประกอบประเภทวิ่งผ่านหน้าฉาก ซึ่งเขาก็ร่วมแสดงอยู่หลายเรื่องจนได้พอมีบทบาทบ้างในภาพยนตร์เรื่อง  “ ลมรักทะเลใต้ “ จากนั้นก็มีบทดีๆเรื่อยๆ 
ขณะเดียวกัน เมื่อภาพยนตร์ดัง เพลงที่เขาร้องประกอบภาพยนตร์ก็ดังตามไปด้วย จนในที่สุดเขาก็ตัดสินใจตั้งวงดนตรีพนม นพพร ออกเดินสายแสดงดนตรีร่วมกับงานด้าน การแสดงไปด้วย วงพนม นพพร เดินสายอยู่ 5 – 6 ปี ก็ยุบวง
หลังจากที่พอมีประสบการณ์เกี่ยวกับวงการภาพยนตร์อยู่บ้าง พนม นพพร ซึ่งมั่นใจในความสามารถของตน ทั้งด้านการแสดง การเขียนบท การตัดต่อ ก็ลองสร้างภาพยนตร์เรื่องแรกดูบ้าง ชื่อ “ คมนักเลง  “ เป็นภาพยนตร์แนวบู๊ มี สมบัติ  เมทะนี และ อรัญญา นามวงศ์ นำแสดง แต่เมื่อสร้างเสร็จ ภาพยนตร์บู๊ตกยุคไปแล้ว พนม นพพร จึงล้มเหลวในงานสร้างภาพยนตร์ แต่เขาก็ไม่ท้อ เมื่อมีการสร้างต่อในเรื่องที่ 2 ชื่อ “ คุณพ่อขอโทษ “ ที่มี ไพโรจน์ สังวริบุตร และ ลลนา สุลาวัลย์ นำแสดง ปรากฏว่าเรื่องนี้พอประสบความสำเร็จอยู่บ้าง แต่พอถึงเรื่องที่ 3 คือ “ จับกัง “ ที่มี สรพงษ์ ชาตรี นำแสดง พนม นพพร ประสบความสำเร็จอย่างล้นหลาม ได้ทั้งเงินและกล่อง สมความตั้งใจ จากนั้นพนม นพพร ก็สร้างภาพยนตร์เพิ่มอีก 2 – 3 เรื่อง

**บริษัท นพพร โปรโมชั่น**
หลังประสบความสำเร็จในแวดวงภาพยนตร์ พนม นพพร ก็หันมาจับธุรกิจโทรทัศน์โดยการเปิดบริษัท นพพร โปรโมชั่น เพื่อซื้อรายการโทรทัศน์เพื่อนำมาให้เช่าเวลาเปิดเพลงของค่ายต่างๆ และเรื่องนี้ก็เป็นสาเหตุให้เขาต้องเปิดค่ายเพลง เอ ไอเดีย และ นพพร ซิลเวอร์โกลด์ ตามมา โดยปัจจุบัน นพพร ซิลเวอร์โกลด์ มีนักร้องอยู่ในสังกัดกว่า 20 คน เช่น อัศวิน สีทอง , สาลี่ ขนิษฐา , แมงปอ ชลธิชา , อร อรดี , ลูกปัด พิมพ์ชนก และอื่นๆ  นอกจากนี้ยังได้ผลิตละครโทรทัศน์ โดยมีผลงานออกอากาศทาง ช่อง 7 สี

**ผลงานเพลงดัง**
 ฮักสาวขอนแก่น (เกษม สุวรรณเมนะ)- ลาสาวแม่กลอง (เกษม สุวรรณเมนะ)- ตุ๊กติ๊ก- เซิ้งสวิง (สัญญา จุฬาพร)- ข้าวเหนียวติดมือ (ราชัน สุวรรณไตรย์; ช.คำชะอี)- เขียนจดหมายส่งมา (ไพรสณฑ์ รุ่งรังษี)- 11 ไฮโล (สรวง สันติ)- นักร้องพเนจร (ณรงค์ โกษาผล)- หนุนขอนต่างแขน (สรวง สันติ)- ใต้เงาโศก- สุขีเถิดที่รัก (สรวง สันติ)- สาวทุ่งในกรุงเทพฯ- ฮักสาวลาวพวน- ตะวันลับฟ้า- ฟ้ากับดิน- อัดอั้นตันใจ - ดอกฟ้า- พิมพ์จ๋าพิมพ์- ทะเลร่ำไห้- น้องจ๋า- คนขี้อาย- ตะรางดวงใจ (ไพบูลย์ บุตรขัน; เดิม ชาญ เย็นแข เป็นผู้ขับร้องเพลงนี้คนแรก)

**ผลงานการแสดงภาพยนตร์**
 เพลงรักแม่น้ำแคว (2513)- เสน่ห์ลูกทุ่ง (2513)- มันมากับความมืด (2514)- มนต์รักชาวไร่ (2514)- สวรรค์นางไพร (2514)- ลำดวน (2514)- สะใภ้ยี่เก (2514)- ค่าของคน (2514)- แม่ศรีไพร (2514)- เทวดามาแล้ว (2514)- เจ้าพระยาที่รัก (2514)- ขวัญใจไอ้หนุ่ม (2515) รับบท เผือก- สวนสน (2515)- ศาลาลอย (2515)- หาดทรายแก้ว (2515)- หัวใจป่า (2515)- นางฟ้าชาตรี (2515)- บุหงาหน้าฝน (2515)- ขอบฟ้าเขาเขียว (2516)- ยอดชาย (2516)- แก้วกลางนา (2516)
*แก้วตาขวัญใจ (2516)- คนองกรุง (2516)- วางฟูซาน (2516)- ดรุณีผีสิง (2516)- เตะฝุ่น (2516)
*ดอนโขมด (2516)- อะไรกันนักหนา (2516)- ธิดาพญายม (2517)- แว่วเสียงลมรัก (2517)- เพชฌฆาตรัก (2518)- ตะบันไฟตะไลเพลิง (2518)- ปล้นครั้งสุดท้าย (2518)- ไอ้สากเหล็ก (2520)- คมนักเลง (2521)- ลูกทาส (2522)- เรือเพลง (2522)- คุณพ่อ…ขอโทษ..! (2522)- ชาติหน้าก่อนเที่ยง (2522)- ไอ๊หยาอาตือ (2524)- ไอ้จอมเก (2527)- ตำรวจเหล็ก (2529) - รักซึมลึก (2530)- สงครามเพลงแผน 2 (2533) รับเชิญ

**ผลงานการสร้างภาพยนตร์**
 คมนักเลง- คุณพ่อขอโทษ- จับกัง- หมามุ่ย- อุ๊ย ! เขิน- บัวตูมบัวบาน- พูดด้วยปืน- แม่ครัวหัวไข่ - บ้านไร่อลเวง- บุญยัง จับกังกำลัง 2- ยุทธการกล้วยไม้ป่า- เพลงรักแผ่นดินเพลิง- คนในซอย- ไอ้ขี้เมา

**ผลงานการแสดงละครโทรทัศน์**
 2536: ภูติแม่น้ำโขง (ช่อง 7)- 2538: มนต์รักลูกทุ่ง (ช่อง 7)- 2539: เสน่ห์บางกอก (ช่อง 3)- 2541: สุรพล สมบัติเจริญ (คนจริง) (ช่อง 3) รับเชิญ- 2548: มนต์รักลูกทุ่ง (ช่อง 7)- 2552: ล่องเรือหารัก (ช่อง 7)- 2552: เพลงรักข้ามภพ (ช่อง 7)

**ผลงานการสร้างละครโทรทัศน์**
 แหม่มจ๋า (2541)- เทพบุตรสุดที่รัก (2542)

**เสียชีวิต**
พนม นพพร มีอาการป่วยด้วยโรคเส้นเลือดสมองแตกตั้งแต่ พ.ศ. 2554 และรักษาตัวมาตลอด ต่อมามีอาการลิ่มเลือดจากหัวใจหลุดขึ้นไปที่สมองทำให้ต้องผ่าตัดและกลับมาพักฟื้นที่บ้านเป็นเวลา 3 เดือน ก่อนจะเสียชีวิตโดยสงบ  เมื่อช่วงเช้าของวันที่ 13 กรกฎาคม พ.ศ. 2566 สิริอายุ 77 ปี

**อ้างอิง**
หมวดหมู่:บุคคลจากอำเภอพานทอง
หมวดหมู่:นักร้องลูกทุ่งชายชาวไทย
หมวดหมู่:นักร้องชายชาวไทย
หมวดหมู่:นักแสดงชายชาวไทย
หมวดหมู่:ผู้กำกับภาพยนตร์ชาวไทย
หมวดหมู่:วงดนตรีจุฬารัตน์